stanford-oval/wikipedia huggingface dataset:
เมตาแพลตฟอมส์

สำหรับบริการเครือข่ายสังคมในความดูแลของบริษัท ดูที่ เฟซบุ๊ก
ระวังสับสนกับ เมตตา
| --- | --- |

ทางเข้าสำนักงานใหญ่เมตา ที่เมนโลพาร์ก รัฐแคลิฟอร์เนีย
ชื่อทางการค้า: เมตา
ชื่อเดิม: เฟซบุ๊ก (ค.ศ. 2004–2021)
ประเภท: มหาชน
การซื้อขาย: NASDAQ: META (Class A) Nasdaq-100 component S&P 100 component S&P 500 component
ISIN: US30303M1027 
อุตสาหกรรม: สื่อสังคม การโฆษณาบนเครือข่ายสังคม อุปกรณ์อิเล็กทรอนิกส์เพื่อผู้บริโภค
ก่อตั้ง: 4 มกราคม 2004; 21 ปีก่อน (2004-01-04) ที่เคมบริดจ์ รัฐแมสซาชูเซตส์
ผู้ก่อตั้ง:   มาร์ก ซักเคอร์เบิร์ก  เอดูอาร์โด ซาเวอริน  แอนดรูว์ แมกคอลลัม  ดัสติน มอสโควิตซ์  คริส ฮิวจส์ 
สำนักงานใหญ่: เมนโลพาร์ก รัฐแคลิฟอร์เนีย, สหรัฐ
พื้นที่ให้บริการ: ทั่วโลก (ยกเว้นประเทศที่บล็อก)
บุคลากรหลัก:   มาร์ก ซักเคอร์เบิร์ก (CEO)  เชอรีล แซนด์เบิร์ก (COO)  นิค เคล็ก (President, Global Affairs)  เดวิด เวห์เนอร์ (CFO)  Mike Schroepfer (CTO)  คริส ค็อกซ์ (CPO) 
ตราสินค้า:   เฟซบุ๊ก  อินสตาแกรม  เมสเซนเจอร์  วอตส์แอปป์  Oculus  Mapillary  Workplace  Portal  ดิเอม (ถูกยกเลิก)  เธรดส์ (หยุดให้บริการแล้ว) 
รายได้:  85.97 พันล้านดอลลาร์สหรัฐ (2020)
รายได้จากการดำเนินงาน:  32.67 พันล้านดอลลาร์สหรัฐ (2020)
รายได้สุทธิ:  29.15 พันล้านดอลลาร์สหรัฐ (2020)
สินทรัพย์:  159.32 พันล้านดอลลาร์สหรัฐ (2020)
ส่วนของผู้ถือหุ้น:  128.29 พันล้านดอลลาร์สหรัฐ (2020)
เจ้าของ: มาร์ก ซักเคอร์เบิร์ก (14%)
พนักงาน: 71,970 (31 ธันวาคม ค.ศ. 2021)
แผนก: Reality Labs
บริษัทในเครือ: Novi Financial
เว็บไซต์: meta.com
เชิงอรรถ / อ้างอิง 
เมตาแพลตฟอมส์ (อังกฤษ: Meta Platforms) ดำเนินการภายใต้ชื่อทางการค้าว่า เมตา (Meta) หรือเดิม เฟซบุ๊ก (Facebook) เป็นบริษัทข้ามชาติอเมริกัน ซึ่งเป็นบริษัทแม่ของเฟซบุ๊ก, อินสตาแกรม และวอตส์แอปป์ กับบริษัทย่อยอื่น ๆ โดยเฟซบุ๊กได้ทำการระดมทุนสาธารณะในรูปแบบการเสนอขายหุ้นครั้งแรกให้แก่สาธารณชน (IPO) ในวันที่ 1 กุมภาพันธ์ ค.ศ. 2012 และเริ่มซื้อขายบนตลาดหุ้นแนสแด็กอย่างเป็นทางการในวันที่ 18 พฤษภาคม ค.ศ. 2012
ในเดือนตุลาคม ค.ศ. 2021 สื่อมวลชนรายงานว่าบริษัทแม่ของเฟซบุ๊กวางแผนเปลี่ยนชื่อเพื่อ "สะท้อนถึงจุดมุ่งหมายในการสร้างเมตาเวิร์ส" จากนั้นจึงเปลี่ยนชื่อเป็นเมตาในวันที่ 28 ตุลาคม ชื่อ เมตา มาจากคำว่า "เมทา" เป็นภาษากรีกที่หมายถึง "เหนือกว่า, ไกลโพ้น" บ่งบอกถึงแรงจูงใจแห่งอนาคต
ประวัติ

มาร์ก ซักเคอร์เบิร์กเริ่มสร้างเว็บไซต์เฟซแมช (Facemash) ขึ้นร่วมกับผู้ก่อตั้งคนอื่น ๆ ในวันที่ 28 ตุลาคม ค.ศ. 2003 ขณะที่ซักเคอร์เบิร์กเป็นนักศึกษาปีที่สองของมหาวิทยาลัยฮาร์วาร์ด เฟซแมชเป็นเว็บไซต์ที่ให้ผู้ใช้งานเลือกภาพนักเรียนฮาร์วาร์ดสองคนเปรียบเทียบกันว่าคนไหนร้อนแรงกว่ากัน ซึ่งเพื่อการนี้ซักเคอร์เบิร์กได้ทำการเจาะระบบของมหาวิทยาลัยฮาร์วาร์ดเพื่อคัดลอกรูปนักศึกษาที่ใช้ในระบบหอพักลงมาในระบบของเฟซแมช
ในสี่ชั่วโมงแรกของการเปิดเว็บไซต์ เฟซแมชมีผู้ใช้งาน 450 คน และมีรูปถูกดูทั้งหมด 22,000 รูป แต่ไม่กี่วันถัดมาเว็บไซต์ก็ถูกปิดโดยฝ่ายบริหารของมหาวิทยาลัยฮาร์วาร์ด ส่วนซักเคอร์เบิร์กก็ถูกตั้งข้อหาบุกรุกระบบรักษาความปลอดภัย ละเมิดลิขสิทธิ์ ละเมิดความเป็นส่วนตัวและต้องเผชิญกับการไล่ออก อย่างไรก็ดี ในตอนท้ายข้อหาทั้งหมดตกไปและซักเคอร์เบิร์กก็ขยายโครงการออกไปโดยสร้างเครื่องมือสำหรับการศึกษาอย่างรวมกลุ่มกันก่อนการสอบปลายภาควิชาประวัติศาสตร์ศิลป์ โดยอัปโหลดรูปภาพสมัยโรมันจำนวน 500 รูป โดยแต่ละรูปจะเปิดสำหรับการแสดงความคิดเห็น ทำให้เพื่อนร่วมชั้นของเขาเริ่มแบ่งปันโน้ตซึ่งกันและกัน ซึ่งภายหลังศาสตราจารย์ผู้สอนได้กล่าวว่าเป็นการให้เกรดครั้งที่ดีที่สุดที่เขาเคยให้มา
ในภาคการศึกษาถัดมา ซักเคอร์เบิร์กได้เริ่มทำโครงการใหม่ซึ่งเขาได้แรงบันดาลใจมาจากบทความในหนังสือพิมพ์มหาวิทยาลัยเกี่ยวกับเรื่องเฟซแมช โดยในวันที่ 4 กุมภาพันธ์ ค.ศ. 2004 ซักเคอร์เบิร์กก็เปิดตัว "Thefacebook" ขึ้น แต่ใน 6 วันต่อมารุ่นพี่ฮาร์วาร์ด 3 คน ก็กล่าวหาซักเคอร์เบิร์กว่าลอกความคิดเกี่ยวกับการสร้างเว็บไซต์เครือข่ายสังคมไป ซึ่งภายหลังได้กลายเป็นคดีความในชั้นศาล ในตอนแรก Thefacebook จำกัดสมาชิกเฉพาะนักศึกษาฮาร์วาร์ดเท่านั้น และภายในเดือนแรกของการเปิดตัว เกินครึ่งของนักศึกษาฮาร์วาร์ดก็สมัครเข้าใช้งานบริการนี้ ในเดือนมีนาคม ค.ศ. 2004 บริการนี้ก็ขยายฐานผู้ใช้งานไปยังนักศึกษามหาวิทยาลัยสแตนฟอร์ด โคลัมเบีย และเยล และขยายต่อไปอีกในนักศึกษากลุ่มมหาวิทยาลัยไอวีลีกไปจนถึงมหาวิทยาลัยอื่น ๆ ในสหรัฐอเมริกาและแคนาดา เฟซบุ๊กจัดตั้งเป็นบริษัทราวกลางปีค.ศ. 2004 โดยได้ฌอน พาร์คเกอร์มาเป็นประธานบริษัท และย้ายฐานปฏิบัติการไปยังเมืองแพโล แอลโต รัฐแคลิฟอร์เนีย และไม่นานก็ได้รับเงินลงทุนก้อนแรกจาก ปีเตอร์ ธีล ผู้ร่วมก่อตั้งเพย์แพล ในปีค.ศ. 2005 เฟซบุ๊กตัด the ออกจาก thefacebook หลังจากซื้อโดเมน facebook.com มาในราคา 200,100 ดอลลาร์สหรัฐ
รายได้

เฟซบุ๊กมีรายได้ส่วนใหญ่จากการขายโฆษณาในลักษณะของเว็บแบนเนอร์ อย่างไรก็ตามเฟซบุ๊กมีอัตราการคลิกเข้าชมโฆษณาต่อจำนวนโฆษณาที่ปรากฏต่ำกว่าเว็บไซต์ใหญ่อื่น ๆ ข้อมูลจาก Businessweek.com กล่าวว่าเฟซบุ๊กมีอัตราการคลิกต่อจำนวนโฆษณาที่ปรากฏ ต่ำกว่าเว็บไซต์ใหญ่อื่น ๆ ถึงห้าเท่า อย่างไรก็ตามการเปรียบเทียบอย่างเจาะจงจะมองเห็นความแตกต่างได้มากกว่านั้น ตัวอย่างเช่น ผู้ใช้งานกูเกิลเข้าชมโฆษณาที่ปรากฏเป็นอันแรกในอัตราเฉลี่ยประมาณ 8% (แปดหมื่นคนในหนึ่งล้านคน)  ส่วนผู้ใช้งานเฟซบุ๊กเข้าชมโฆษณาในอัตราเฉลี่ยประมาณ 0.04% (สี่ร้อยคนในหนึ่งล้านคน)
ผู้จัดการฝ่ายขายของเฟซบุ๊ก ซาราห์ สมิธ รายงานว่าโฆษณาที่ประสบความสำเร็จบนเฟซบุ๊กมีอัตราการเข้าชมต่อจำนวนโฆษณาที่ปรากฏอยู่ที่ประมาณ 0.04 - 0.05% และมีแนวโน้มลดลงหลังจากผ่านไป 2 อาทิตย์ เมื่อเปรียบเทียบกับเว็บไซต์เครือข่ายสังคมคู่แข่งอย่างมายสเปซ พบว่ามายสเปซมีอัตรานี้อยู่ที่ประมาณ 0.1% ซึ่งถือว่าน้อยเมื่อเทียบกับเว็บไซต์อื่นแต่ก็มากกว่าเฟซบุ๊ก เว็บไซต์ BizReport.com ให้เหตุผลในเรื่องนี้ว่าผู้ใช้เฟซบุ๊กมีความรู้ความสามารถทางเทคโนโลยีสูงจึงมักใช้โปรแกรมกรองโฆษณาทำให้โฆษณาไม่ปรากฏขึ้นได้ รวมไปถึงการที่ตัวเฟซบุ๊กเป็นเหมือนเครื่องเหมือนสื่อสารชนิดหนึ่งทำให้คนสนใจในตัวบทสนทนาและไม่สนใจโฆษณาได้ อย่างไรก็ตาม สำหรับการโพสต์บนวอลล์ของเพจของผลิตภัณฑ์ บางบริษัทรายงานว่ามีอัตราการเข้าชมโฆษณาสูงถึง 6.49% และในโฆษณารูปแบบวิดีโอ ก็มีการศึกษาพบว่ามากกว่า 40% ของผู้เข้าชมโฆษณาบนเฟซบุ๊กดูโฆษณาวิดีโอจนจบ สูงกว่าค่าเฉลี่ยโดยทั่วไปซึ่งอยู่ในอัตราประมาณ 25%
รายได้ > จำนวนผู้ลงโฆษณา

ในปี ค.ศ. 2019 เฟซบุ๊กประกาศว่ามีผู้ลงโฆษณาที่ยังมีความเคลื่อนไหวมากกว่า 7 ล้านราย โดยนิยามของผู้ลงโฆษณาที่ยังมีความเคลื่อนไหวคือบุคคลหรือบริษัทที่ลงโฆษณาในเฟซบุ๊กภายใน 28 วันย้อนหลัง ราคาของการโฆษณาเป็นราคาแปรผันตามการประมูลตามตำแหน่งและโอกาสที่จะได้รับการตอบรับระดับต่าง ๆ จากผู้ใช้ ข้อดีของการลงโฆษณาดิจิทัลเปรียบเทียบกับการลงโฆษณาแบบดั้งเดิม คือความสามารถในการตั้งเป้าโฆษณากับกลุ่มเป้าหมาย ซึ่งสามารถทำได้โดยสองวิธีกล่าวคือ เลือกจากพฤติกรรมการดู กดไลค์ และกดแชร์ กับอีกวิธีได้แก่การซื้อข้อมูลของกลุ่มเป้าหมาย หรือการเลือกกลุ่มเป้าหมายที่คล้ายคลึง (look alike)
การทำงาน > การเข้าซื้อและควบรวมกิจการ

ในวันที่ 15 พฤศจิกายน ค.ศ. 2010 เฟซบุ๊กได้ซื้อชื่อโดเมน fb.com จาก American Farm Bureau Federation เป็นจำนวนเงินที่ไม่เปิดเผย ต่อมาในวันที่ 11 มกราคม ค.ศ. 2011 จึงมีการเปิดเผยว่าโดเมนนี้ถูกซื้อไปในราคา 8.5 ล้านดอลลาร์สหรัฐ ถือเป็นการซื้อโดเมนที่มีราคาสูงที่สุดติดอันดับหนึ่งในสิบตลอดกาล
การทำงาน > สำนักงานใหญ่ที่เมนโลพาร์ก

ในช่วงต้นปีค.ศ. 2011 เฟซบุ๊กประกาศที่จะย้ายสำนักงานใหญ่จากเมืองแพโลแอลโต รัฐแคลิฟอร์เนีย ไปยังเมืองเมนโลพาร์ก รัฐเดียวกัน โดยซื้อมาจากซันไมโครซิสเต็มส์
การทำงาน > สำนักงานย่อยที่ไฮเดอราบาด

ในปีค.ศ. 2010 เฟซบุ๊กเปิดสำนักงานย่อยแห่งที่สี่ในเมืองไฮเดอราบาด ประเทศอินเดีย เป็นแห่งแรกของเฟซบุ๊กในเอเชีย เฟซบุ๊กซึ่งในขณะนั้น มีผู้ใช้ทั่วโลกราว 750 ล้านคน โดย 23 ล้านคนนั้นอยู่ในอินเดีย ได้ประกาศว่าสำนักงานที่ไฮเดอราบาดจะเป็นฐานของการโฆษณาออนไลน์และทีมให้ความช่วยเหลือสำหรับผู้ใช้งานเฟซบุ๊กและนักโฆษณาในหลากหลายภาษา
ในอินเดีย เฟซบุ๊กจดทะเบียนบริษัทในชื่อ Facebook India Online Services Pvt Ltd
การทำงาน > การดำเนินงาน

เฟซบุ๊กสร้างศูนย์ข้อมูล (data center) แห่งใหม่ที่เมืองไพรน์วิลล์ รัฐออริกอน ศูนย์ข้อมูลแห่งใหม่ลดการใช้พลังงานลงอย่างมาก (น้อยลง 38%) เมื่อเทียบกับศูนย์ข้อมูลเดิม
การทำงาน > การเสนอขายหุ้นครั้งแรกให้แก่สาธารณชน

เฟซบุ๊กยื่นเอกสาร S1 ต่อสำนักงานคณะกรรมการกำกับหลักทรัพย์และตลาดหลักทรัพย์ของสหรัฐ (SEC) ในวันที่ 1 กุมภาพันธ์ ค.ศ. 2012 โดยยื่นคำขอดำเนินการระดมทุนสาธารณะในรูปแบบการเสนอขายหุ้นครั้งแรกให้แก่สาธารณชน (IPO) ที่มูลค่า 5 พันล้านดอลลาร์สหรัฐ ถือเป็นการเสนอขายหุ้นหนึ่งในครั้งที่ใหญ่ที่สุดในประวัติศาสตร์เทคโนโลยีและเป็นครั้งที่ใหญ่ที่สุดในประวัติศาสตร์อินเทอร์เน็ต  หลังจากนั้นราคาต่อหุ้นของเฟซบุ๊กก็ขึ้นไปที่ราคา 38 ดอลลาร์สหรัฐ ส่งผลให้ให้มูลค่าของบริษัทอยู่ที่ 104 พันล้านดอลลาร์สหรัฐ ถือเป็นมูลค่าที่สูงที่สุดเท่าที่บริษัทหน้าใหม่เคยทำ การเสนอขาย IPO ทำเงินให้เฟซบุ๊ก 16 พันล้านดอลลาร์สหรัฐ ทำเงินสูงที่สุดเป็นอันดับสามในประวัติศาสตร์อเมริกา  การซื้อขายแลกเปลี่ยนหุ้นเริ่มต้นในวันที่ 18 พฤษภาคม
แหล่งข้อมูลอื่น

เว็บไซต์ทางการ
"Facebook Inc's 10-K filed in 2017, listing business "risk factors". www.sec.gov. สืบค้นเมื่อ February 6, 2019.
| ฐานข้อมูลการควบคุมรายการหลักฐาน  |
| --- | --- |
นานาชาติ:  ISNI  VIAF 
ประจำชาติ:  นอร์เวย์  อาร์เจนตินา  กาตาลุญญา  เยอรมนี  อิสราเอล  สหรัฐ  เช็กเกีย  ออสเตรเลีย 
อื่น ๆ:  มิวสิกเบรนซ์ ค่ายเพลง  SNAC  IdRef 
มาร์ก ซักเคอร์เบิร์ก ผู้ร่วมสร้างเฟซบุ๊กในหอพักมหาวิทยาลัยฮาร์วาร์ด
ป้ายประกาศอิเล็กทรอนิกส์ที่ทอมสัน รอยเตอร์สต้อนรับบริษัทเฟซบุ๊กเข้าสู่ตลาดหลักทรัพย์แนสแด็ก
พรชัย มาตังคสมบัติ

| ศาสตราจารย์เกียรติคุณ นายแพทย์ พรชัย มาตังคสมบัติ ม> ป.ช., ม.ว.ม., ต.จ.ว. |
| --- | --- |
เกิด: 15 พฤศจิกายน พ.ศ. 2483 (84 ปี)
สัญชาติ: ไทย
มีชื่อเสียงจาก: อดีตอธิการบดีมหาวิทยาลัยมหิดล
คู่สมรส: รศ.ดร.ภญ.อรพรรณ มาตังคสมบัติ
บุตร: รศ.ทพญ.ดร.อรนาฏ มาตังคสมบัติ และ รศ.พญ.ดร.พรพรรณ มาตังคสมบัติ
ศาสตราจารย์เกียรติคุณ นายแพทย์ พรชัย มาตังคสมบัติ เกิดเมื่อวันที่ 15 พฤศจิกายน 2483 ที่กรุงเทพมหานคร สมรสกับ รศ.ดร.ภญ.อรพรรณ มาตังคสมบัติ มีธิดา 2 คน คือ รศ.ทพญ.ดร.อรนาฏ มาตังคสมบัติ และ รศ.พญ.ดร.พรพรรณ มาตังคสมบัติ
ศาสตราจารย์เกียรติคุณ พรชัย มาตังคสมบัติ หรือ ศาสตราจารย์เกียรติคุณ นายแพทย์ ดร.พรชัย มาตังคสมบัติ เป็นผู้มีความมุ่งมั่นและให้ความสำคัญต่อการพัฒนาระบบการศึกษาวิทยาศาสตร์ของประเทศ  โดยมุ่งเน้นการพัฒนาบุคลากรสายวิทยาศาสตร์อย่างครบวงจร การพัฒนาหลักสูตรการเรียนการสอน และกระบวนการสอนวิทยาศาสตร์ระดับประเทศ รวมทั้งการสร้างเครือข่ายภายในประเทศและต่างประเทศทั้งระดับภูมิภาคและทั่วโลก เป็นอธิการบดีมหาวิทยาลัยมหิดล ผู้มีวิสัยทัศน์ในการพัฒนามหาวิทยาลัย ระหว่างดำรงตำแหน่งอธิการบดี ได้ทำให้มหาวิทยาลัยมหิดลพัฒนาขึ้นเป็นอย่างมาก จึงได้รับความไว้วางใจให้ดำรงตำแหน่งอธิการบดีเป็นวาระที่สอง ไม่นานมานี้ ศาสตราจารย์เกียรติคุณ พรชัย มาตังคสมบัติได้รับเครื่องอิสริยาภรณ์ปาล์มส์อะกาเดมิกส์ ชั้นอัศวิน (Commandeur dans l’Ordre des Palmes Academiques) ในฐานะผู้พัฒนาความร่วมมือทางวิชาการและทางวัฒนธรรมระหว่างประเทศไทยกับประเทศฝรั่งเศส
ขณะเดียวกัน มหาวิทยาลัยมหิดลก็ได้รับรางวัลประกาศเกียรติคุณประเภทธุรกิจบริการดีเด่นกลุ่มการศึกษานานาชาติ ปี 2549 (Prime Minister’s Export Award 2006) จากนายกรัฐมนตรี เพื่อประกาศเกียรติคุณมหาวิทยาลัยในฐานะที่ได้รับความนิยมจากชาวต่างประเทศมากที่สุด ในพิธีประกาศเกียรติคุณและมอบรางวัล เมื่อวันจันทร์ที่ 28 สิงหาคม 2549 ณ ตึกสันติไมตรี ทำเนียบรัฐบาล นอกจากนั้น มหาวิทยาลัยมหิดลในยุคสมัยของท่านได้รับการจัดอันดับจาก สำนักงานคณะกรรมการการอุดมศึกษา (สกอ.) แห่งชาติให้เป็นมหาวิทยาลัยดีเลิศอันดับ 1 ของไทยทั้งด้านการเรียนการสอนและการวิจัย เมื่อเปรียบเทียบกับมหาวิทยาลัยอื่น ๆ ภายในประเทศทั้งหมด
ประวัติการศึกษา

มัธยมศึกษา - โรงเรียนกรุงเทพคริสเตียนวิทยาลัย กรุงเทพมหานคร
พ.ศ. 2501-2502 - โรงเรียนเตรียมแพทย์เชียงใหม่ มหาวิทยาลัยแพทยศาสตร์ (คณะวิทยาศาสตร์ มหาวิทยาลัยมหิดล ในปัจจุบัน)
พ.ศ. 2502-2505 - ปริญญาตรี (B.A.) เกียรตินิยมอันดับหนึ่ง จาก มหาวิทยาลัยวิสคอนซิน แมดิสัน ประเทศสหรัฐอเมริกา
พ.ศ. 2505-2511 - ปริญญาแพทยศาสตรบัณฑิต และปริญญาเอก สาขาจุลชีววิทยา (M.D., Ph.D.) จาก มหาวิทยาลัยวิสคอนซิน แมดิสัน ประเทศสหรัฐอเมริกา
ประวัติการทำงาน

พ.ศ. 2511 - อาจารย์โท ภาควิชาจุลชีววิทยา คณะวิทยาศาสตร์ มหาวิทยาลัยมหิดล
พ.ศ. 2512 - อาจารย์เอก ภาควิชาจุลชีววิทยา คณะวิทยาศาสตร์ มหาวิทยาลัยมหิดล
พ.ศ. 2522 - ศาสตราจารย์ ภาควิชาจุลชีววิทยา คณะวิทยาศาสตร์ มหาวิทยาลัยมหิดล
พ.ศ. 2516-2530 - หัวหน้าภาควิชาจุลชีววิทยา คณะวิทยาศาสตร์ มหาวิทยาลัยมหิดล
พ.ศ. 2534-2542 - คณบดี คณะวิทยาศาสตร์ มหาวิทยาลัยมหิดล
พ.ศ. 2542-2550 - อธิการบดี มหาวิทยาลัยมหิดล
พ.ศ. 2552-2552 - รักษาการคณบดี วิทยาลัยการจัดการ มหาวิทยาลัยมหิดล
ประวัติการทำงาน > ตำแหน่งในสมาคมและองค์กรต่าง ๆ

พ.ศ. 2531-ปัจจุบัน - กรรมการสภามหาวิทยาลัยมหิดล
พ.ศ. 2531-2534 - รองประธานสภาคณาจารย์ มหาวิทยาลัยมหิดล
พ.ศ. 2527-2545 - กรรมการนโยบายศูนย์พันธุวิศวกรรมและเทคโนโลยีชีวภาพแห่งชาติ
พ.ศ. 2528-2536 - ประธานกรรมการพิจารณาทุนวิจัยปริญญาโทและเอก ศูนย์พันธุวิศวกรรมแห่งชาติ
พ.ศ. 2528-2530, 2534, 2546-2547 - ที่ปรึกษารัฐมนตรีว่าการกระทรวงวิทยาศาสตร์ฯ
พ.ศ. 2529-ปัจจุบัน - ประธานกรรมการสาขาเทคโนโลยีชีวภาพในโครงการร่วมมือไทย-ญี่ปุ่น  (NRCT-JSPS)
พ.ศ. 2542-ปัจจุบัน - ประธานกรรมการสาขาวิทยาศาสตร์การแพทย์ในโครงการร่วมมือไทย-ญี่ปุ่น  (NRCT-JSPS)
พ.ศ. 2532-2540 - ประธานกรรมการหลักสูตร สาขาเทคโนโลยีชีวภาพ และวิทยาศาสตร์เทคโนโลยีการอาหาร ทบวงมหาวิทยาลัย
พ.ศ. 2532-2540 - กรรมการประสานงานสถาบันอุดมศึกษาเอกชน ทบวงมหาวิทยาลัย
พ.ศ. 2529-2545 - กรรมการสภามหาวิทยาลัยรังสิต (ผู้แทนทบวงมหาวิทยาลัย)
พ.ศ. 2545-ปัจจุบัน - กรรมการสภามหาวิทยาลัยรังสิต
พ.ศ. 2542-2547 - กรรมการผู้ทรงคุณวุฒิ สภาสถาบันราชภัฏ
พ.ศ. 2546-2547 - นายกสภาประจำสถาบันราชภัฎบ้านสมเด็จเจ้าพระยา
พ.ศ. 2547-ปัจจุบัน - นายกสภามหาวิทยาลัยราชภัฏบ้านสมเด็จเจ้าพระยา
พ.ศ. 2530-2545 - กรรมการสภาวิจัยแห่งชาติ สาขาวิทยาศาสตร์การแพทย์
พ.ศ. 2545-ปัจจุบัน - ประธานกรรมการสภาวิจัยแห่งชาติ สาขาวิทยาศาสตร์การแพทย์
พ.ศ. 2525-2540 - กรรมการโครงการร่วมมือไทย-สหราชอาณาจักรฯ สำนักงานคณะกรรมการวิจัยแห่งชาติ
พ.ศ. 2521-2530 - ผู้ร่วมริเริ่มและกรรมการบริหารโครงการส่งเสริมการศึกษาแพทย์สำหรับชาวชนบท
พ.ศ. 2536-ปัจจุบัน - กรรมการสภาสถาบันวิจัยจุฬาภรณ์
พ.ศ. 2538-ปัจจุบัน - กรรมการมูลนิธิจุฬาภรณ์
พ.ศ. 2538-2539 - ประธานที่ประชุมคณบดีคณะวิทยาศาสตร์แห่งประเทศไทย
พ.ศ. 2540 - กรรมการที่ปรึกษา International Congress on Melioidosis
พ.ศ. 2541-2542 - กรรมการผู้ทรงคุณวุฒิ ก.ม
พ.ศ. 2542-ปัจจุบัน - กรรมการบริหาร มูลนิธิรางวัลสมเด็จเจ้าฟ้ามหิดล
พ.ศ. 2543-2547 - ประธาน ASAIHL ไทย (ส.อ.อ.)
พ.ศ. 2543-2545 - ประธาน ASAIHL
พ.ศ. 2544 - กรรมการสรรหา ป.ป.ช.
พ.ศ. 2544 - กรรมการสรรหา ก.ก.ต.
พ.ศ. 2545-2548 - ประธานคณะกรรมการสถาบันส่งเสริมการสอนวิทยาศาสตร์และเทคโนโลยี
พ.ศ. 2546-2547 - ผู้ทรงคุณวุฒิ คณะทำงานปฏิรูประบบวิจัยแห่งชาติ (รองนายกรัฐมนตรี นายสุวิทย์ คุณกิตติ เป็นประธาน)
พ.ศ. 2546-ปัจจุบัน - ผู้ทรงคุณวุฒิ คณะกรรมการนโยบายเทคโนโลยีชีวภาพแห่งชาติ (นายกรัฐมนตรี พันตำรวจโททักษิณ ชินวัตร เป็นประธาน)
พ.ศ. 2546-2547 - ประธานเจ้าหน้าที่บริหาร ศูนย์ความเป็นเลิศด้านชีววิทยาศาสตร์ของประเทศไทย (TCEL)
พ.ศ. 2547-ปัจจุบัน - ประธานกรรมการ ศูนย์ความเป็นเลิศด้านชีววิทยาศาสตร์ของประเทศไทย (TCEL)
พ.ศ. 2548-2550 - รักษาการคณบดีคณะศิลปศาสตร์ มหาวิทยาลัยมหิดล
26 กันยายน - 1 ตุลาคม พ.ศ. 2549  - ที่ปรึกษาคณะปฏิรูปการปกครองในระบอบประชาธิปไตยอันมีพระมหากษัตริย์ทรงเป็นประมุข (คปค.) ฝ่ายการเสริมสร้างสมานฉันท์และความเป็นธรรมในสังคม
11 ตุลาคม 2549 - 29 กุมภาพันธ์ 2551 - สมาชิกสภานิติบัญญัติแห่งชาติ
29 ตุลาคม 2549 - 29 มกราคม 2551  - ที่ปรึกษาผู้ทรงคุณวุฒินายกรัฐมนตรี (พลเอก สุรยุทธ์ จุลานนท์)
ประวัติการทำงาน > หน้าที่พิเศษเกี่ยวกับความร่วมมือระหว่างประเทศ

สมาคมสถาบันอุดมศึกษาแห่งเอเชียตะวันออกเฉียงใต้ The Association of Southeast Asian Institutions of Higher Learning (ASAIHL)
ผู้แทนประเทศไทยในกรรมการบริหาร และเป็นประธาน ASAIHL
องค์การอนามัยโลก (WHO)
พ.ศ. 2515-ปัจจุบัน - Temporary Advisor ขององค์การอนามัยโลก ทางวิชาการอิมมูโนวิทยา ชีววิทยาการสืบพันธุ์ โรคติดเชื้อและการพัฒนาวัคซีน
พ.ศ. 2520 - WHO Short Term Consultant เพื่อช่วยประเทศศรีลังกา ตั้งคณะแพทยศาสตร์ที่ Peraniya
พ.ศ. 2517-ปัจจุบัน - WHO Expert Advisory Panel on Immunology
องค์การศึกษาวิทยาศาสตร์และวัฒนธรรมสหประชาติ (UNESCO)
พ.ศ. 2516-2522 - เลขาธิการข่ายงานจุลชีววิทยาภูมิภาคเอเซียอาคเนย์ ขององค์การศึกษาวิทยาศาสตร์และวัฒนธรรมสหประชาติ (UNESCO)
พ.ศ. 2523-2524, 2528-2530 - ประธานกรรมการบริหารและประสานงานข่ายงานจุลชีววิทยาภูมิภาคเอเซียอาคเนย์
พ.ศ. 2517-ปัจจุบัน   - กรรมการฝ่ายวิทยาศาสตร์ คณะกรรมการแห่งชาติของไทย สำหรับ UNESCO
องค์การพัฒนาอุตสาหกรรมสหประชาชาติ (UNIDO)
พ.ศ. 2526 - ร่วมคณะผู้แทนรัฐบาลไทยในการประชุมเพื่อจัดตั้งศูนย์นานาชาติสำหรับพันธุวิศวกรรมศาสตร์และเทคโนโลยีชีวภาพ ที่นคร Belgrade
พ.ศ. 2527 - ร่วมคณะผู้แทนรัฐบาลไทยในการประชุมเพื่อจัดตั้งศูนย์นานาชาติสำหรับพันธุวิศวกรรมศาสตร์และเทคโนโลยีชีวภาพ ที่นคร Madrid
พ.ศ. 2527 - เป็นหัวหน้าคณะผู้แทนรัฐบาลไทยในการประชุมระดับรัฐมนตรีเพื่อการจัดตั้ง ICGEB นคร VIENNA
องค์การทรัพย์สินทางปัญญาโลก (WIPO)
พ.ศ. 2529 - หัวหน้าคณะผู้แทนไทยในการประชุมการคุ้มครองทรัพย์สินทางปัญญาที่เกี่ยวข้องกับเทคโนโลยีชีวภาพที่นครเจนีวา
World Academy of Art and Science
พ.ศ. 2534-ปัจจุบัน - Biofocus Foundation Panel of Experts
สหพันธ์สมาคมจุลชีววิทยานานาชาติ (IUMS)
พ.ศ. 2529-2533 - รับเลือกตั้งเป็นกรรมการบริหารสหพันธ์สมาคมจุลชีววิทยานานาชาติ
พ.ศ. 2531-ปัจจุบัน - กรรมการพัฒนาการเรียนการสอนจุลชีววิทยานานาชาติ
สหพันธุ์สมาคมอิมมูโนวิทยานานาชาติ (IUIS)
พ.ศ. 2529-2540 - กรรมการพัฒนาการเรียนการสอนอิมมูโนวิทยานานาชาติ
โครงการร่วมมือวิจัย และพัฒนากับต่างประเทศ
ประธานกรรมการสาขาเทคโนโลยีชีวภาพ สำนักคณะกรรมการวิจัยแห่งชาติในโครงการร่วมมือกับญี่ปุ่น (NRCT-JSPS)
พ.ศ. 2530-2538 - กรรมการประสานงานโครงการร่วมมือไทย-สหราชอาณาจักรฯ สำนักงานคณะกรรมการวิจัยแห่งชาติ (NRCT-Royal Society of London)
พ.ศ. 2530-2536 - ผู้อำนวยการโครงการร่วมมือเทคโนโลยีชีวภาพที่เกี่ยวกับอิมมูโนวิทยา ทบวงมหาวิทยาลัย และองค์การพัฒนานานาชาติของแคนาดา (CIDA)
เกียรติคุณและรางวัล

พ.ศ. 2511 - Borden Research Award in Medicine  สหรัฐอเมริกา
พ.ศ. 2517 - SEMEO/TROPMED Visiting Professor จาก University of Saigon
พ.ศ. 2518 - Honorary Research Associate จาก มหาวิทยาลัยฮาร์วาร์ด
พ.ศ. 2532-2533 - ศาสตราจารย์อาคันตุกะ ของมหาวิทยาลัยโอซาก้า
พ.ศ. 2531-ปัจจุบัน - Fellow, International Institute of Biotechnology (U.K.)
พ.ศ. 2543 - รางวัลนักเรียนทุนรัฐบาลไทยดีเด่น จากสำนักงาน ก.พ.
พ.ศ. 2545 - รับพระราชทานรางวัลผู้ทำคุณประโยชน์ให้แก่สถาบันราชภัฏ จากสภาสถาบันราชภัฏ
พ.ศ. 2545 - รางวัลศิษย์เก่าดีเด่น คณะวิทยาศาสตร์ มหาวิทยาลัยมหิดล
พ.ศ. 2548 - นักวิทยาศาสตร์อาวุโส ประจำปี 2548 ของสมาคมวิทยาศาสตร์แห่งประเทศไทย ในพระบรมราชูปถัมภ์พ
พ.ศ. 2551  -รางวัลผู้ทำคุณประโยชน์ให้กระทรวงศึกษาธิการ
พ.ศ. 2564 -รับพระราชทานโล่รางวัลผู้ทำคุณประโยชน์ต่อ สถาบันส่งเสริมการสอนวิทยาศาสตร์ฯ (สสวท) ในวโรกาสก่อตั้ง สสวท ครบ 50ปี
เครื่องราชอิสริยาภรณ์ > ไทย

พ.ศ. 2539 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2534 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2547 –  เครื่องราชอิสริยาภรณ์จุลจอมเกล้า ชั้นที่ 3 ตติยจุลจอมเกล้าวิเศษ (ต.จ.ว.)
พ.ศ. 2536 –  เหรียญจักรพรรดิมาลา (ร.จ.พ.)
เครื่องราชอิสริยาภรณ์ > ต่างประเทศ

ฝรั่งเศส : พ.ศ. 2548 - อิสริยาภรณ์ปาล์มส์อะกาเดมิกส์ ชั้นอัศวิน (Commandeur dans l’Ordre des Palmes Academiques)
ผลงานวิชาการ

ตีพิมพ์บทความวิจัยทางอิมมูโนวิทยาในวารสารนานาชาติหลายสิบเรื่อง  (เฉพาะที่ตีพิมพ์ในวารสาร Nature 2 เรื่อง)
รับเชิญให้เขียน Chapter ในหนังสือตำราทางวิชาการต่างประเทศ เกี่ยวกับอิมมูโนวิทยาของ Malignant Lymphoma ภูมิตอบสนองด้านเซลล์ต่อทารกในหญิงตั้งครรภ์ อิมมูโนวิทยาที่เกี่ยวข้องกับการคุมกำเนิด Diagnostic Immunology การศึกษา T Cells ในผู้ป่วยวัณโรค และการวิจัยการใช้ยาต้านจุลชีพในประเทศไทย
รับเชิญเป็นประธาน หรือ invited speaker ใน International Congresses ทางอิมมูโนวิทยาและจุลชีววิทยา
ร่วมจัด หรือเป็นประธานการจัดประชุมวิชาการนานาชาติที่ไทยเป็นเจ้าภาพ
วิทยาลัยการจัดการ มหาวิทยาลัยมหิดล

| --- | --- |
College of Management, Mahidol University

ชื่อย่อ: CMMU
คติพจน์: เพื่อเป็นปัญญาแห่งแผ่นดินของการศึกษาด้านการจัดการ
สถาปนา: 1 ตุลาคม พ.ศ. 2539 (28 ปี)
สังกัดการศึกษา: มหาวิทยาลัยมหิดล
คณบดี: รองศาสตราจารย์ ดร.ปรารถนา ปุณณกิติเกษม
ที่อยู่: 69 ถนนวิภาวดีรังสิต แขวงสามเสนใน เขตพญาไท กรุงเทพมหานคร ประเทศไทย 10400
สี:    สีน้ำเงิน-สีส้ม
เว็บไซต์: www.cmmu.mahidol.ac.th/cmmu/
วิทยาลัยการจัดการ มหาวิทยาลัยมหิดล เป็นผลมาจากการประชุมวิชาการเรื่อง "โครงการบริหารวิทยาศาสตร์และเทคโนโลยี" เมื่อวันที่ 27 พฤษภาคม พ.ศ. 2536 และเรื่อง "บัณฑิตศึกษาเชิงสหวิทยาการ" ซึ่งจัดขึ้นโดยบัณฑิตวิทยาลัย มหาวิทยาลัยมหิดล เมื่อวันที่ 12-13 กันยายน พ.ศ. 2536 เพื่อเป็นการเสริมศักยภาพวิชาที่เปิดสอนอยู่แล้วและผลิตบัณฑิตสาขาวิชาการจัดการ เพื่อไปรับใช้ช่วยพัฒนาเศรษฐกิจและสังคมของประเทศในอนาคต
ประวัติ

มูลเหตุในการจัดตั้งวิทยาลัยการจัดการ มหาวิทยาลัยมหิดลนั้น มาจากผลการประชุมวิชาการเรื่อง "โครงการบริหารวิทยาศาสตร์และเทคโนโลยี" เมื่อวันที่ 27 พฤษภาคม พ.ศ. 2536 และเรื่อง "บัณฑิตศึกษาเชิงสหวิทยาการ" ซึ่งจัดขึ้นโดยบัณฑิตวิทยาลัย มหาวิทยาลัยมหิดล เมื่อวันที่ 12-13 กันยายน พ.ศ. 2536 โดยผลจากการประชุมวิชาการทำให้ได้ผลสรุปว่า สาขาการบริหารจัดการ เป็นสาขาหนึ่งที่มหาวิทยาลัยมหิดลสมควรดำเนินการจัดตั้งให้มีขึ้น เพื่อเป็นการเสริมศักยภาพวิชาที่เปิดสอนอยู่แล้ว เช่น ให้มีวิชาเลือกทางสาขาการจัดการให้กับนักศึกษาสายการแพทย์และวิทยาศาสตร์เป็นต้น และผลิตบัณฑิตสาขาวิชาการจัดการ เพื่อไปรับใช้และช่วยพัฒนาเศรษฐกิจและสังคมของประเทศในอนาคต
โครงการวิทยาลัยการจัดการประกาศจัดตั้งเมื่อวันที่ 1 ตุลาคม พ.ศ. 2539 มี ผู้ช่วยศาสตราจารย์ ดร. โอม หุวะนันทน์ เป็นผู้อำนวยการ และเริ่มเปิดดำเนินการสอนครั้งแรกในปี พ.ศ. 2541 ในระดับปริญญาโท หลักสูตรศิลปศาสตรมหาบัณฑิต สาขาการจัดการ (นานาชาติ) ต่อมาในปี พ.ศ. 2543 ได้รับอนุมัติจากสภามหาวิทยาลัยและทบวงมหาวิทยาลัยให้เปลี่ยนชื่อหลักสูตร และชื่อปริญญาจาก ศิลปศาสตรมหาบัณฑิต สาขาวิชาการจัดการ เป็นหลักสูตร การจัดการมหาบัณฑิต นอกจากนี้วิทยาลัยยังได้ขยายสาขาการเรียนการสอนเพิ่มขึ้น พร้อมทั้งเพิ่มหลักสูตรปริญญาโทการจัดการมหาบัณฑิต (ภาคภาษาไทย) และหลักสูตรการจัดการบัณฑิต (ปริญญาตรี) ที่มหาวิทยาลัยมหิดลวิทยาเขตกาญจนบุรีและมหาวิทยาลัยมหิดลวิทยาเขตนครสวรรค์ ในปี พ.ศ. 2552 วิทยาลัยการจัดการได้โอนหลักสูตรการจัดการบัณฑิตซึ่งประกอบด้วย 3 สาขาวิชา คือ สาขาการจัดการทั่วไป สาขาการเป็นผู้ประกอบการและสาขาระบบสารสนเทศเพื่อการจัดการ มาให้อยู่ในความดูแลรับผิดชอบของมหาวิทยาลัยมหิดล วิทยาเขตกาญจนบุรี
ศาสตราจารย์เกียรติคุณ นายแพทย์ อรรถสิทธิ์ เวชชาชีวะ อธิการบดีมหาวิทยาลัยมหิดลในขณะนั้น (พ.ศ. 2538-2542) ได้ให้แนวนโยบายเมื่อเข้ามาตรวจเยี่ยมและรับฟังบรรยายสรุปการดำเนินงานของวิทยาลัยการจัดการ มหาวิทยาลัยมหิดลว่า นอกจากวิทยาลัยการจัดการจะเป็นสถานการศึกษาที่รวบรวมองค์ความรู้ด้านการจัดการทั้งหลายที่เกิดจาการวิจัย การจัดการเรียนการสอน การให้บริการวิชาการแก่สังคม รวมทั้งแนวคิด แนวปฏิบัติด้านการจัดการ เพื่อใช้ในการผลิตบัณฑิตที่มีคุณภาพออกมาช่วยเหลือสังคมและประเทศชาติแล้ว องค์ความรู้ด้านการจัดการที่ได้เกิดขึ้นจากสถาบันการศึกษาแห่งนี้นั้น จะเป็นส่วนหนึ่งที่จะช่วยให้มหาวิทยาลัยวิทยาลัยมหิดลเป็นมหาวิทยาลัยของปวงชนอย่างแท้จริง
รายนามผู้อำนวยการ/คณบดี

วิทยาลัยการจัดการ มหาวิทยาลัยมหิดล มีรายนามผู้อำนวยการ/คณบดี ดังนี้
|  วิทยาลัยการจัดการ มหาวิทยาลัยมหิดล> รายนามผู้อำนวยการ/คณบดี |  วิทยาลัยการจัดการ มหาวิทยาลัยมหิดล> วาระการดำรงตำแหน่ง |  วิทยาลัยการจัดการ มหาวิทยาลัยมหิดล>  |
| --- | --- | --- |
| 1. ผู้ช่วยศาสตราจารย์ ดร. โอม หุวะนันทน์ | ตุลาคม พ.ศ. 2539 - สิงหาคม พ.ศ. 2546 |  |
| 2. ศาสตราจารย์ ดร. เลียงชัย ลิ้มล้อมวงศ์ | สิงหาคม พ.ศ. 2546 - กันยายน พ.ศ. 2550 |  |
| 3. ศาสตราจารย์ ดร. ชัยอนันต์ สมุทวณิช | ตุลาคม พ.ศ. 2550 - กุมภาพันธ์ พ.ศ. 2552 |  |
| 4. ศาสตราจารย์ นายแพทย์ ดร. พรชัย มาตังคสมบัติ (รักษาการ) | มีนาคม พ.ศ. 2552 - เมษายน พ.ศ. 2552 |  |
| 5. Dr. Hermann Gruenwald | พฤษภาคม พ.ศ. 2552 - มกราคม พ.ศ. 2553 |  |
| 6. ศาสตราจารย์ นายแพทย์ ดร.ประสิทธิ์ วัฒนาภา | มกราคม พ.ศ. 2553 - มีนาคม พ.ศ. 2554 |  |
| 7. ศาสตราจารย์ ดร.รัศมีดารา หุ่นสวัสดิ์ | 1 เมษายน พ.ศ. 2554 - 30 กันยายน พ.ศ. 2555 |  |
| 8. รองศาสตราจารย์ ดร.อรรณพ ตันละมัย | 1 ตุลาคม พ.ศ. 2555 - 30 กันยายน พ.ศ. 2559 |  |
| 9. ศาสตราจารย์คลินิก นายแพทย์สุวัฒน์ เบญจพลพิทักษ์ (รักษาการ) | 1 ตุลาคม พ.ศ. 2559 - 31 มกราคม พ.ศ. 2560 |  |
| 10. ผู้ช่วยศาสตราจารย์ ดร. ดวงพร  อาภาศิลป์ | 1 กุมภาพันธ์ พ.ศ. 2560 - 31 มกราคม พ.ศ. 2564 |  |
| 11. รองศาสตราจารย์ ดร. วิชิตา รักธรรม | 1 กุมภาพันธ์ พ.ศ. 2564 - 30 กันยายน พ.ศ. 2567 |  |

| 12. รองศาสตราจารย์ ดร. ปรารถนา ปุณณกิติเกษม | 1 ตุลาคม พ.ศ. 2567 - ปัจจุบัน |  |
หลักสูตร

วิทยาลัยการจัดการได้ดำเนินการเปิดสอนการจัดการ หลักสูตรไทยและหลักสูตรนานาชาติ
หลักสูตร > ปริญญาเอก

หลักสูตรปรัชญาดุษฎีบัณฑิต สาขาวิชาการจัดการ (หลักสูตรนานาชาติ) Ph.D. in Management (International Program)
หลักสูตรปรัชญาดุษฎีบัณฑิต สาขาวิชาภาวะผู้นำอย่างยั่งยืน (หลักสูตรนานาชาติ) Ph.D. in Sustainable Leadership (International Program)
หลักสูตร > ปริญญาตรี - โท เร่งรัด

หลักสูตรวิทยาศาสตรบัณฑิต (เทคนิคการแพทย์) และ หลักสูตรการจัดการมหาบัณฑิต(การจัดการธุรกิจ) รับนักศึกษาที่ศึกษาอยู่ในคณะเทคนิคการแพทย์  มหาวิทยาลัยมหิดล ในชั้นปีที่ 2 เทอม 2 หรือปี 3
หลักสูตรวิทยาศาสตรบัณฑิต (เทคโนโลยีชีวภาพ) และ หลักสูตรการจัดการมหาบัณฑิต (การตลาด) รับนักศึกษาที่ศึกษาอยู่ในคณะวิทยาศาสตร์ มหาวิทยาลัยมหิดล